Tygodnik Ilustrowany

«Tygodnik Ilustrowany — Przyjaciel Ludu» () — агульнапольскі літаратурна-мастацкі і грамадска-палітычны ілюстраваны штотыднёвы часопіс, які друкаваўся ў Варшаве ў 1859—1939 гадах.

У часопісе асвятляліся найважнейшыя грамадскія падзеі, біяграфіі знакамітых людзей, помнікі і нацыянальныя святыні, падарожжы, публікаваліся раманы і паэзія, змяшчаліся агляды ў вобласці выяўленчага мастацтва, літаратуры, навукі, сельскай гаспадаркі, прамысловасці і вынаходстваў, народнага мастацтва, фальклору, археалогіі і г. д.

Распаўсюджвалася не толькі ў Польшчы, але і на тэрыторыі Расійскай імперыі.

Першым выдаўцом быў Юзаф Унгер (1859—1882), пазней выпуск часопіса ажыццяўляла выдавецтва «Гебетнер і Вольф».

Галоўнымі рэдактарамі былі: Л. Еніке, Я. Вольф, А. Oпман, А. Гжымала-Сядлецкі, З. Дэмбіцкі, П. Хайноўскі, В. Гебетнер, В. Чарскі і С. Страшэвіч.

У 1860 годзе часопіс выпускаўся пад мастацкім кіраўніцтвам Яна Лявіцкага, у 1862—1868 — Юліюша Косак, затым Фрацішка Тэгаца і да 1890 года мастацкім кіраўніком часопіса быў Юзаф Халявінскі.

У перыяд пазітывізму быў органам, так званага, старога друку. З часопісам на гэтым этапе супрацоўнічалі Ю. Крашэўскі, Г. Сянкевіч, В. Сабоўскі, , Я. Захарэвіч, З. Мілкоўскі, П. Хмялеўскі, В. Багуслаўскі, М. Гавалевіч, Ю. Вяняўскі, К. Вазніцкі, Ю. В. Аляксандровіч, С. Ленц, Л. Стаф і іншыя.

На сваіх старонках часопіс змяшчаў навінкі літаратуры. Так, у 1884 годзе тут упершыню апублікаваны раман Г. Сянкевіча «Агнём і мячом», а ў 1897—1900 — яго ж раман «Крыжакі». У часопісе ўпершыню апублікавалі свае творы Э. Ажэшка («Над Нёманам»), Б. Прус («Фараон») і іншыя.

Акрамя польскіх твораў, публікаваліся навінкі літаратуры з іншых моў у перакладзе М. Канапніцкай, З. Пшэсмыцкага, Ч. Янкоўскага і іншых.

Штотыднёвік адыграў важную ролю ў развіцці польскай графічнай ілюстрацыі. Ілюстратарамі ў ім працавалі В. Герсон, Х. Пілаці, Ф. Кастжэўскі, Ф. Тэгаца, С. Рэйхан, Ф. Бжазоўскі, М. Андрыёлі. Асаблівай папулярнасцю карысталіся ілюстрацыі ў тэхніцы графікі — ксілаграфіі (гравюра на дрэве, дрэварыт), з часопісам супрацоўнічаў ксілограф Ю. Шубелер.

 Абраныя ілюстрацыі 

 Спасылкі 

 Tygodnik Ilustrowany у бібліятэцы ўніверсітэта ў Лодзі
 Падборка часопіса «TYGODNIK ILUSTROWANY» за 1859-1865 г.

Катэгорыя:Часопісы Расійскай імперыі
Катэгорыя:Часопісы Польшчы
Катэгорыя:Штотыднёвыя часопісы
Катэгорыя:Літаратурныя часопісы Польшчы